PATVIRTINTA

Viešosios įstaigos Šakių ligoninės

Direktoriaus 2024 m. vasario 7 d.

įsakymu Nr. V-9

**VIEŠOSIOS ĮSTAIGOS ŠAKIŲ LIGONINĖS DARBO TARYBOS RINKIMŲ IR VEIKLOS ORGANIZAVIMO TVARKOS APRAŠAS**

**I SKYRIUS**

**BENDROJI DALIS**

1. Viešosios įstaigos Šakių ligoninės (toliau- Šakių ligoninė) darbo tarybos rinkimų ir veiklos organizavimo tvarkos aprašas (toliau- Tvarkos aprašas) parengtas vadovaujantis Lietuvos Respublikos darbo kodekso 169, 170, 171 ir 173 straipsniais.

2. Tvarkos aprašas reglamentuoja darbo tarybos rinkimų komisijos sudarymą, darbo rinkimų komisijos narių funkcijas ir įgaliojimus, rinkimų į darbo tarybos narius organizavimą, vykdymą ir rezultatų paskelbimą bei darbo tarybos veiklos organizavimą.

**II SKYRIUS**

**DARBO TARYBOS RINKIMŲ KOMISIJOS SUDARYMAS**

3. Darbo tarybos rinkimų komisiją įsakymu sudaro įstaigos vadovas.

4. Į Šakių ligoninės darbo tarybos rinkimų komisijos sudėtį įeina 3 nariai, iš kurių 1 narys yra įstaigos administracijos atstovas.

**III SKYRIIUS**

**DARBO TARYBOS RINKIMŲ KOMISIJOS FUNKCIJOS**

5. Darbo tarybos rinkimų komisija vykdo pirmuosius rinkimus į darbo tarybą, vėlesnius rinkimus organizuoja ir vykdo pati darbo taryba.

6. Direktoriaus įsakymu patvirtinta darbo tarybos rinkimų komisija, ne vėliau kaip per 7 dienas nuo jos sudarymo dienos, susirenka į pirmąjį posėdį ir pradeda darbo tarybos rinkimų organizavimą:

6.1. išsirenka pirmininką;

6.2. nustato darbo tarybos rinkimų datą. Ji negali būti vėlesnė kaip du mėnesiai nuo rinkimų komisijos sudarymo dienos;

6.3. skelbia kandidatų į darbo tarybos narius registravimą ir nustato datą, iki kurios gali būti keliami kandidatai, registruoja kandidatus ir sudaro galutinį kandidatų sąrašą;

6.3.1.Kandidatais gali būti visi darbuotojai, sulaukę aštuoniolikos metų ir kurių darbo santykiai su Šakių ligonine trunka ilgiau kaip šešis mėnesius. Darbdavys, pagal įstatymus, įgaliojimus ar steigimo dokumentus jam atstovaujantys asmenys ir rinkimų komisijos nariai negali būti kandidatais į darbo tarybos narius.

6.3.2. Profesinės sąjungos turi teisę pasiūlyti ne mažiau kaip tris rinkimų teisę turinčius darbuotojus kandidatais į darbo tarybos narius.

6.3.3.Visų kandidatų sąrašas turi būti sudarytas ne vėliau kaip likus keturiolikai dienų iki darbo tarybos rinkimų dienos.

6.4. organizuoja balsavimo biuletenių rengimą ir spausdinimą.

6.4.1.Balsavimo biuleteniuose kandidatų į darbo tarybos narius pavardės surašomos abėcėlės tvarka.

6.4.2. Balsavimo biuletenyje turi būti nurodytas balsavimo pavyzdys ir renkamos darbo tarybos narių skaičius.

6.4.2.1. Darbo tarybos narių skaičius priklauso nuo įstaigoje dirbančių darbuotojų skaičiaus:

* darbuotojų yra iki 100 – 3 darbo tarybos nariai;
* darbuotojų yra nuo 101 iki 300 – 5 darbo tarybos nariai;
* darbuotojų yra nuo 301 iki 500– 7 darbo tarybos nariai;
* darbuotojų yra nuo 501 iki 700 – 9 darbo tarybos nariai;
* darbuotojų yra daugiau kaip 701 – 11 darbo tarybos narių.

6.4.3. Balsavimo biuletenių skaičius turi atitikti darbuotojų, turinčių balso teisę, skaičių. Balso teisę turi visi bent trijų nepertraukiamų mėnesių darbo santykius su įstaiga turintys įstaigos darbuotojai, išskyrus darbdavį ir pagal įstatymus, įgaliojimus ar steigimo dokumentus jam atstovaujančius asmenis.

6.4.4. Kiekvienas balsavimo biuletenis turi būti pasirašytas rinkimų komisijos pirmininko.

6.5. remdamasi iš personalo administratoriaus gautais duomenimis, sudaro darbuotojų, turinčių teisę dalyvauti darbo tarybos rinkimuose, sąrašą;

6.6. organizuoja ir vykdo darbo tarybos rinkimus kaip tai reglamentuota šiame Tvarkos apraše;

6.7. suskaičiuoja rinkimų rezultatus ir paskelbia juos nevėliau kaip per tris dienas nuo rinkimų dienos;

6.8. atlieka kitas funkcijas, būtinas darbo tarybos rinkimams organizuoti ir vykdyti.

7. Darbuotojai, paskirti į rinkimų komisiją, rinkimų komisijos įgaliojimo metu darbdavio iniciatyva negali būti atleidžiami iš darbo.

8. Už laiką, sugaištą organizuojant ir vykdant darbo tarybos rinkimus, darbuotojams mokamas jiems nustatytas darbo užmokestis.

9. Rinkimų komisijos įgaliojimai pasibaigia darbo tarybai susirinkus į pirmąjį posėdį.

**IV SKYRIUS**

**KANDIDATAI Į DARBO TARYBĄ**

10. Kandidatus į darbo tarybos narius gali siūlyti rinkimų teisę turintys darbuotojai kaip tai nurodyta Tvarkos aprašo 6.4.3 papunktyje.

11. Kiekvienas darbuotojas gali pasiūlyti po vieną kandidatą raštu kreipdamasis į rinkimų komisiją ir pateikdamas rašytinį siūlomo kandidato sutikimą būti renkamam į darbo tarybą.

12. Jeigu pasiūlytų kandidatų skaičius yra lygus renkamos darbo tarybos narių skaičiui arba mažesnis, rinkimų komisija nustato papildomą laiką, per kurį galima siūlyti papildomus kandidatus.

13. Šiuo atveju kandidatus pakartotinai gali siūlyti ir tie darbuotojai, kurie jau yra pasiūlę savo kandidatus.

14. Jeigu per papildomą laiką nepasiūloma pakankamai kandidatų į darbo tarybos narius, rinkimų komisija surašo ir viešai paskelbia protokolą, kad darbo tarybos rinkimai laikomi neįvykusiais.

15. Tokiu atveju nauji darbo tarybos rinkimai rengiami pagal šį Tvarkos aprašą ne anksčiau kaip po šešių mėnesių nuo rinkimų komisijos sprendimo darbo tarybos rinkimus laikyti neįvykusiais priėmimo.

16. Rinkimų komisijos pirmininkas, naudojant patogiausią pateikimo būdą (paštu, faksu, elektroniniu paštu, pristatant į šį skyrių arba užpildant atitinkamą formą VDI interneto (www.vdi.lt)

svetainėje), informuoja Šakių ligoninės teritorijos Valstybinės darbo inspekcijos teritorinį skyrių

apie darbo tarybos nesudarymą, kaip tai reglamentuota Lietuvos Respublikos vyriausiojo valstybinio darbo inspektoriaus 2017 m. liepos 25 d. įsakyme Nr. EV-124 „Dėl pranešimų apie

darbuotojų atstovus ar darbo tarybos nesudarymą (veiklos pabaigą) pavyzdinių formų patvirtinimo“

(2021 m. rugpjūčio 16 d. įsakymo Nr. EV-186 redakcija) patvirtintoje Pranešimo apie darbo tarybos

nesudarymą (veiklos pabaigą) pavyzdinė formoje.

**V SKYRIUS**

**DARBO TARYBOS RINKIMŲ PROCESAS**

17. Darbo taryba renkama remiantis visuotine ir lygia rinkimų teise, slaptu balsavimu, Šakių ligoninėje, darbo metu.

18. Darbo tarybų rinkimų materialinį techninį aprūpinimą suteikia darbdavys.

19. Darbuotojams sudaromos sąlygos dalyvauti rinkimuose ir už šį laiką jiems yra mokamas vidutinis jų darbo užmokestis.

20. Balsavimo biuletenis išduodamas pasirašytinai.

21. Rinkimuose dalyvaujantys darbuotojai turi po tiek balsų, koks yra renkamos darbo tarybos narių skaičius. Už kiekvieną balsavimo biuletenyje nurodytą kandidatą galima atiduoti tik po vieną balsą, pažymint tai balsavimo biuletenyje.

**VI SKYRIUS**

**RINKIMŲ REZULTATAI**

22. Pasibaigus rinkimų komisijos nustatytam rinkimų laikui, rinkimų komisija suskaičiuoja balsus ir surašo darbo tarybos rinkimų protokolą. Jame turi būti nurodyta:

22.1. darbo tarybos rinkimų vieta ir laikas;

22.2. darbo tarybos rinkimų komisijos sudėtis;

22.3. kandidatų į darbo tarybos narius sąrašas ir renkamos darbo tarybos narių skaičius;

22.4. darbuotojų, turinčių teisę dalyvauti darbo tarybos rinkimuose, skaičius;

22.5. darbo tarybos rinkimuose dalyvavusių darbuotojų skaičius, išduotų nepanaudotų balsavimo biuletenių skaičius;

22.6. atskirai galiojančių ir negaliojančių (biuleteniai, kuriuose pažymėta daugiau kandidatų, negu nustatytas renkamos darbo tarybos narių skaičius, arba kuriuose neįmanoma nustatyti rinkėjo valios) balsavimo biuletenių skaičius;

22.7. kiekvieno kandidato surinktų balsų skaičius;

22.8. kandidatų, išrinktų į darbo tarybą sąrašas;

22.8.1. Išrinktais darbo tarybos nariais laikomi tie kandidatai, kurie gavo daugumą balsų.

22.8.2. Jeigu keli kandidatai gauna vienodą skaičių balsų, išrinktu laikomas tas kandidatas, kurio darbo stažas Šakių ligoninėje yra didesnis.

22.9. kandidatų, rinkimuose gavusių bent vieną balsą, bet neišrinktų į darbo tarybą, sąrašas (pagal jų surinktų balsų skaičių mažėjančia tvarka), pagal kurį sudaromas atsarginių darbo tarybos narių sąrašas).

22.9.1. Asmenys, esantys atsarginių darbo tarybos narių sąraše, eilės tvarka gali tapti darbo tarybos nariais tuo atveju, kai atsiranda laisva darbo tarybos nario vieta.

23. Rinkimų protokolą pasirašo rinkimų komisijos nariai.

24. Ne vėliau kaip per tris dienas nuo rinkimų rezultatų nustatymo dienos darbo tarybos rinkimų rezultatai turi būti viešai paskelbti, o protokolo kopija įteikta darbdaviui.

25. Darbo tarybos rinkimai laikomi įvykusiais, jeigu juose dalyvavo daugiau kaip pusė rinkimų teisę turinčių darbuotojų.

26. Jeigu dėl nepakankamo darbuotojų dalyvavimo darbo tarybos rinkimuose šie rinkimai paskelbiami neįvykusiais, per artimiausias septynias dienas turi būti surengti pakartotiniai rinkimai.

26.1. Jie laikomi įvykusiais, jeigu juose dalyvavo vienas ketvirtadalis balsavimo teisę turinčių įmonės, įstaigos, organizacijos darbuotojų.

**VII SKYRIUS**

**DARBO TARYBOS VEIKLOS ORGANIZAVIMAS**

27. Darbo taryba savo įgaliojimus įgyja susirinkusi į pirmąjį posėdį, kurį rinkimų komisijos pirmininkas turi sušaukti ne anksčiau kaip per 5 ir ne vėliau kaip per 10 dienų nuo rinkimų rezultatų paskelbimo.

28. Darbo tarybos nariai pirmajame darbo tarybos posėdyje visų darbo tarybos narių balsų dauguma iš savo narių išsirenka darbo tarybos pirmininką ir sekretorių ir tvirtina Darbo tarybos veiklos reglamentą.

29. Darbo tarybos pirmininkas:

29.1. šaukia tarybos posėdžius ir jiems pirmininkauja;

29.2. atstovauja darbo tarybai santykiuose su darbuotojais, darbdaviu, profesinėmis sąjungomis ir trečiaisiais asmenimis;

29.3. rengia metinės darbo tarybos veiklos ataskaitos Šakių ligoninės darbuotojams projektą ir pateikia Šakių ligoninės darbuotojams darbo tarybos patvirtintą ataskaitą.

30. Darbo tarybos sekretorius:

30.1. tvarko ir saugo darbo tarybos dokumentaciją;

30.2. informuoja darbo tarybos narius apie šaukiamo darbo tarybos posėdžio datą, laiką, vietą, darbotvarkę;

30.3. informuoja darbdavį apie darbo tarybos posėdžio datą, laiką ir vietą;

30.4. rašo darbo tarybos posėdžio protokolą ir atlieka kitus darbo tarybos pirmininko

pavedimus.

30.5. Kai darbo tarybos sekretorius laikinai negali eiti savo pareigų, jį pavaduoja darbo tarybos pirmininko paskirtas darbo tarybos narys.

31. Darbo tarybos veiklos forma yra posėdžiai.

32. Darbo tarybos kvietimu arba pritarimu (pritarus darbo tarybos narių daugumai) jos posėdžiuose turi teisę dalyvauti Šakių ligoninės direktorius ar jam atstovaujantys asmenys.

33. Prireikus darbo taryba į savo posėdžius gali kviesti atitinkamos srities ekspertus.

34. Ne vėliau kaip per vieną mėnesį nuo darbo tarybos įgaliojimų pradžios darbo tarybos pirmininkas, naudojant patogiausią jų pateikimo būdą (paštu, faksu, elektroniniu paštu, pristatant į

šį skyrių arba užpildant atitinkamą formą VDI interneto (www.vdi.lt) svetainėje), informuoja Šakių ligoninės teritorijos Valstybinės darbo inspekcijos teritorinį skyrių apie darbo tarybos sudarymą, kaip tai reglamentuota Lietuvos Respublikos vyriausiojo valstybinio darbo inspektoriaus 2017 m. liepos 25 d. įsakyme Nr. EV-124 „Dėl pranešimų apie darbuotojų atstovus ar darbo tarybos nesudarymą (veiklos pabaigą) pavyzdinių formų patvirtinimo“ (2021 m. rugpjūčio 16 d. įsakymo

Nr. EV-186 redakcija) patvirtintoje Pranešimo apie darbuotojų atstovus pavyzdinė formoje.

**VIII SKYRIUS**

**BAIGIAMOSIOS NUOSTATOS**

35. Visi dokumentai, susiję su rinkimų komisijos sudarymu, rinkimų organizavimu ir vykdymu, taip pat balsavimo biuleteniai yra perduodami darbo tarybai pirmajame jos posėdyje. Darbo taryba užtikrina dokumentų saugojimą iki naujos darbo tarybos sudarymo.

36. Darbo taryba sudaroma trejų metų kadencijai, kuri pradedama skaičiuoti nuo darbo tarybos įgaliojimų pradžios.

37. Darbo tarybos veiklos organizavimo klausimus reglamentuoja darbo tarybos veiklos reglamentas, kurį savo kadencijos laikotarpiui tvirtina darbo taryba visų darbo tarybos narių balsų

dauguma.

38. Darbuotojas (darbuotojai), darbdavys arba darbdavio atstovas per penkias dienas nuo rinkimų rezultatų paskelbimo dienos gali raštu kreiptis į rinkimų komisiją prašydami ištaisyti, jų manymu, per rinkimus padarytus pažeidimus. Rinkimų komisija šį prašymą turi išnagrinėti ir viešai paskelbti per tris dienas. Rinkimų komisijos sprendimas gali būti skundžiamas teismui per penkias dienas nuo jo viešo paskelbimo. Teismas gali priimti sprendimą uždrausti sušaukti išrinktą darbo tarybą, iki išnagrinės pateiktą skundą. Teismas, nustatęs, kad buvo suklastoti rinkimų dokumentai ir tai turėjo įtakos nustatant esminius rinkimų rezultatus, darbo tarybos rinkimų rezultatus panaikina. Pakartotiniai rinkimai laikantis šio Tvarkos aprašo turi būti surengti ne vėliau kaip po vieno mėnesio nuo teismo sprendimo įsiteisėjimo dienos.

39. Jeigu vidutinis darbdavio darbuotojų skaičius, apskaičiuotas šio Tvarkos aprašo 6.4.2.1 papunktyje nustatyta tvarka, padidėja dvidešimt procentų ar daugiau ir dėl to padidėja nustatytas darbo tarybos narių skaičius, darbo tarybos pirmininkas šio Tvarkos aprašo nustatyta tvarka inicijuoja naujo nario ar narių su įgaliojimais iki veikiančios darbo tarybos kadencijos pabaigos rinkimus. Naujo nario ar narių rinkimus vykdo darbo tarybos rinkimų komisija, taikydama šį Tvarkos aprašą.

\_\_\_\_\_\_\_\_\_\_\_\_\_\_\_\_\_\_\_\_\_\_\_